М О Т И В И 
към 
проекта на Наредба за условията и реда за подпомагане с парични средства на лица по чл. 226з и чл. 298а, ал. 1 от Закона за отбраната и въоръжените сили на Република България


          Необходимост от приемането на наредбата:
	
[bookmark: to_paragraph_id49957491]	Действащата Наредба № Н-1 от 31.01.2024 г. за условията и реда за подпомагане с парични средства на лицата по чл. 226з и чл. 298a, ал. 1 от Закона за отбраната и въоръжените сили на Република България (Наредбата) (Изд. от министъра на отбраната, oбн., ДВ, бр. 14 от 16.02.2024 г., в сила от 16.02.2024 г.), урежда условията и реда за предоставяне на еднократни парични помощи, но не осигурява в достатъчна степен ясни, обективни  и еднакво приложими критерии за определяне на тежко материално положение. Липсата на ясно формулирани критерии за оценка на материалното и имуществено състояние на кандидатите за еднократна помощ, създава предпоставки за  субективизъм при вземането на решения от Комисията за подпомагане с парични средства, както и до неравномерно прилагане на нормативната уредба. В досегашната практика са идентифицирани затруднения, свързани с оценката на действителното имуществено и социално състояние на заявителите, както и с липсата на регламентиран алгоритъм за работа на Комисията относно процедурните стъпки, които следва да бъдат изпълнявани.
Предвид обема и съществения характер на предлаганите изменения, както и с цел изграждане на последователна, предвидима и социално ориентирана уредба, се предлага приемането на нова наредба, която отменя действащата Наредба № Н-1 от 2024 г. за условията и реда за подпомагане с парични средства на лицата по чл. 226з и чл. 298a, ал. 1 от Закона за отбраната и въоръжените сили на Република България.
Проектът на нова наредба е изготвен във връзка с изменението на дефиницията за „тежко материално положение“ в §1, т.2 на Допълнителните разпоредби със Закона за изменение и допълнение на  Закона за отбраната и въоръжените сили на Република България (обн., ДВ, бр.100 от 2025г., в сила от 01.01.2026 г.), като се цели привеждане на подзаконовата нормативна уредба в съответствие със закона.
 С проекта се конкретизират критериите, въз основа на които се извършва преценка за наличие на тежко материално положение, като се предвиждат два алтернативни подхода, които отразяват социалното и имуществено положение на правоимащите лица и семейства:
а) когато средноаритметичният месечен доход на всеки член на семейството за предходните 6 месеца е по-нисък или равен на линията на бедност, определена с акт на Министерския съвет; 
б) когато доходите са по-високи от тези по буква "а", но поради направени разходи във връзка с трайно увреждане или установена трайно намалена работоспособност на лицето или на член на неговото семейство или загуба на имущество по независещи от лицето причини, разполагаемият доход на член на семейството за предходните 6 месеца е по-нисък или равен на линията на бедност, определена с акт на Министерския съвет.
Условията и реда за отпускане и определяне на еднократна парична помощ на лица и семейства, които отговарят на посочените критерии за доход в чл.10 и са изправени пред извънредни обстоятелства, довели до значителни разходи за покриване на основни жизнени потребности, са уредени в чл.11 от проекта на наредбата. Разпоредбата регламентира диференциран подход при предоставяне на еднократната парична помощ, като са обособени две основни категории правоимащи лица и семейства.
Първата категория правоимащи включва лица и семейства, които отговарят на критериите по чл.10, т.1 и имат ниски доходи. За тях размерът на еднократната парична помощ се определя въз основа на разликата между минималната работна заплата и средноаритметичния месечен доход на член от семейството, без да се изисква представяне на разходооправдателни документи.  В рамките на тази категория се предвижда възможност за отчитане и на действително направени разходи през предходните шест месеца, удостоверени  по надлежния ред, когато те надвишават определения размер на помощта, при спазване на установения в чл.3 максимален размер на помощта.
Втората категория правоимащи обхваща лица и семейства, които отговарят на критерия по чл.10, т.2, т.е. формално имат по-високи доходи, но са изпаднали в тежка житейска ситуация, довела до значителни извънредни разходи. В тези случаи възможността за отпускане на еднократна парична помощ възниква при представяне на документи, удостоверяващи направени разходи през предходните шест месеца, като размерът на помощта се определя с оглед разликата между минималната работна заплата и линията на бедност за всеки член от семейството на правоимащото лице. Когато доказаните с разходооправдателни документи разходи надвишават определения по този ред размер, се допуска увеличаване на помощта до размера на удостоверения разход, но не повече от сумата по чл.3.
Този диференциран подход в изготвения проект позволява отчитане на действителното имуществено състояние на лицата и предоставянето на подкрепа, както на лица с трайно ниски доходи, така и на лица с по-високи доходи, които вследствие на извънредни обстоятелства, са понесли обективна финансова тежест и имат обективна нужда от подпомагане.
Цели, които се постигат с проекта:

С проекта се цели:
I.  Въвеждане на ясни и обективни критерии за подпомагане, базирани на:
1.  средномесечен доход спрямо линията на бедност;
[bookmark: _GoBack]2. извънредни разходи поради болест, злополука, стихийни бедствия и аварии, смърт в семейството или непредвидено събитие;
3. загуба на доход или имущество;
II. Регламентиране на алгоритъм за работа на Комисията, който включва: 
1. механизъм за разглеждане на заявления;
2. провеждане на анкета за установяване на фактическите обстоятелства, ред за определяне на размера на помощта, условията за вземане на решения.
 Създава се ясна и предвидима процедура за подаване, разглеждане и оценяване на заявленията. 
III. Осигурява се по-добра защита на лицата по чл. 226з и чл. 298a, ал. 1 от ЗОВСРБ.
IV. Подобряват се отчетността, контролът и финансовата дисциплина чрез ясно регламентирани изисквания за документи и доказателства.

3. Очаквани резултати от прилагането на наредбата

Прилагането на предложената уредба ще доведе до:
1. Еднакво и последователно прилагане на стандартите при всички заявления;
2. По-целенасочена подкрепа към лица при реална нужда;
3. По-голяма прозрачност при разходване на публични средства;
4. Намаляване на административната тежест и подобряване на ефективността;
5. Намаляване на жалбите и възраженията срещу решения на Комисията за подпомагане с парични средства;
6. Повишено доверие към Министерството на отбраната в качеството му на орган, който осигурява адекватна социална подкрепа.

4. Финансови и други средства, необходими за прилагането

Реализирането на проекта не изисква допълнително финансиране. Средствата за предоставяне на парични помощи се предвиждат ежегодно в рамките на утвърдените бюджети. Административната дейност по прилагане на наредбата се осъществява със съществуващата структура и човешки ресурс. Прилагането на наредбата не изисква допълнителни финансови средства извън предвидените по бюджета за подпомагане по чл.226з и чл.298а, ал.1 от ЗОВСРБ.

5. Съответствие с правото на Европейския съюз

Материята, регулирана с проекта на наредба, е в областта на националната социална политика и не е предмет на регулиране от страна на Европейския съюз. Проектът не съдържа разпоредби, свързани с транспониране на директиви или прилагане на актове от вторичното право на ЕС. Проектът не противоречи на правото на Европейския съюз.

6. Заключение

С оглед изложеното, приемането на проект на нова Наредба за условията и реда за подпомагане с парични средства на лицата по чл. 226з и чл. 298a, ал. 1 от Закона за отбраната и въоръжените сили на Република България е необходимо за привеждане в съответствие със ЗОВСРБ и за осигуряване на прозрачна и социално справедлива нормативна уредба, която гарантира ефективно подпомагане на лицата по чл. 226з и чл. 298a, ал. 1 от Закона за отбраната и въоръжените сили на Република България.
С приемането на новата наредба се отменя Наредба № Н-1 от 2024 г. за условията и реда за подпомагане с парични средства на лицата по чл. 226з и чл. 298a, ал. 1 от Закона за отбраната и въоръжените сили на Република България и се въвеждат ясни и обективни критерии за оценка на тежкото материално положение, в съответствие изменената законова дефиниция, както и механизми на отчетност и обективност при прилагането й.






















